**ΟΜΙΛΙΑ ΤΟΥ ΑΝΤΙΠΡΟΕΔΡΟΥ ΤΟΥ ΕΚΝΛ, ΓΙΑΝΝΗ ΜΠΛΕΚΟΥ, ΣΤΗΝ ΣΥΓΚΕΝΤΡΩΣΗ ΤΟΥ ΕΚΝΛ - 8 ΝΟΕΜΒΡΗ 2017**

***Εργαζόμενοι, άνεργοι, νέοι και νέες, συνταξιούχοι, αυτοαπασχολούμενοι, αγρότες.***

Από τούτη τη συγκέντρωσή μας, που γίνεται στο πλαίσιο δεκάδων συγκεντρώσεων σε όλη τη χώρα, μετά από κάλεσμα του ΠΑΜΕ, απευθύνουμε αγωνιστικό ταξικό χαιρετισμό, σε όλους όσους παίρνουν στα χέρια τους το όπλο του αγώνα για να υπερασπίσουμε τις ζωές μας και τις ζωές των παιδιών μας.

Είμαστε εδώ παρόντες, μάχιμοι και αποφασισμένοι, για να βγούμε στην κόντρα με τους εκμεταλλευτές μας, με κάθε πολιτική που συντρίβει τα δικαιώματά μας, κόντρα σε κάθε δυσκολία.

Είμαστε εδώ, εργάτες, άνεργοι, συνταξιούχοι, μικροί αγρότες και επαγγελματίες, γυναίκες και νέοι άνθρωποι, ενωμένοι και αποφασισμένοι, όχι μόνο να δείξουμε τη δύναμή μας, αλλά και να τη χρησιμοποιήσουμε!

Διαδηλώνουμε σήμερα γιατί, οι «εκκρεμότητες» της τρίτης «αξιολόγησης» έχουν ως πυρήνα νέα βάρβαρα χτυπήματα στα “εργασιακά” με νέες μειώσεις σε συντάξεις και κοινωνικές παροχές, νέα εμπόδια στην κήρυξη εργατικών απεργιών, την έναρξη των ηλεκτρονικών πλειστηριασμών για τα «κόκκινα» δάνεια στις τράπεζες, την πορεία της αποπληρωμής των ληξιπρόθεσμων χρεών του Δημοσίου σε ιδιώτες. Παράλληλα στην αντιλαική επίθεση δίνει συνέχεια ο νέος κρατικός για το 2018 και από 1/1/2018 μπαίνουν σε εφαρμογή ήδη ψηφισμένα αντιλαϊκά μέτρα προηγούμενων νόμων.

Δίνουμε μια ακόμα αγωνιστική απάντηση στην προκλητική κοροϊδία της κυβέρνησης και του ίδιου του πρωθυπουργού, που ξεδιάντροπα ισχυρίζονται ότι μπαίνει τάξη με την απλήρωτη και ανασφάλιστη εργασία, όταν έχουν μετατρέψει, αυτή και οι προηγούμενες κυβερνήσεις του κεφαλαίου, σε ζούγκλα κυριολεκτικά την αγορά εργασίας, τσακίζοντας μισθούς, εργασιακά, ασφαλιστικά και συνδικαλιστικά δικαιώματα.

Όταν η κυβέρνηση καταθέτει επειγόντως Ν/Σ **για το ωράριο των νοσοκομειακών γιατρών,** που ενσωματώνει την αντεργατική Οδηγία της ΕΕ για παραπέρα ελαστικοποίηση του χρόνου εργασίας και «διευθέτηση» με βάση τις ανάγκες του κεφαλαίου και του κράτους του.

 .Όταν σήμερα υπάρχουν εκατοντάδες χιλιάδες πανελλαδικά και χιλιάδες τοπικά, απλήρωτοι εργαζόμενοι από 2 μήνες έως και 2 χρόνια, καθώς επίσης και εκατοντάδες χιλιάδες ανασφάλιστοι.

Όταν στην πόλη μας γνωστές αλυσίδες καφέ, αρτοποιείων, Σ-Μ και άλλες επιχειρήσεις, απασχολούν εκατοντάδες εργαζόμενους με 4ωρες συμβάσεις, που όμως εργάζονται ανασφάλιστοι 8 και 9 ώρες ημερησίως, όταν εργάζονται 6 ημέρες την εβδομάδα, αλλά τους ασφαλίζουν για 1-2 ημέρες την εβδομάδα, όταν χιλιάδες εργαζόμενοι δουλεύουν υπερωρίες και αργίες που δεν τις πληρώνονται ποτέ. Όταν εργοδότες αποθρασυμένοι από τις κυβερνητικές πολιτικές και την μεγάλη ανεργία, έφτασαν στο σημείο να παίρνουν πίσω έως και τον μισό μισθό μόλις τον πάρουν από το αυτόματο μηχάνημα της τράπεζας.

Διαδηλώνουμε και επιστρέφουμε κατάμουτρα στην κυβέρνηση και τα αφεντικά της τα αντιλαϊκά τους νομοσχέδια και μέτρα!  Αρνούμαστε την άθλια ζωή που μας επιφυλάσσουν! Ας το πάρουν χαμπάρι «Σκλάβοι του 21ου αιώνα δεν θα γίνουμε»!

Είμαστε εδώ στο δρόμο του αγώνα, αποφασισμένοι να κλιμακώσουμε τον αγώνα για να σταματήσουμε **τα εγκλήματα** της συγκυβέρνησης ΣΥΡΙΖΑ-ΑΝΕΛ, της Ε.Ε και των μεγαλοεπιχειρηματιών που προσπαθούν να μας πείσουν ότι όλα γίνονται για το καλό μας και πως είναι αναγκαία και  αναπόφευκτα.

Αναγκαίος και αναπόφευκτος είναι ο δρόμος του αγώνα για να ξεμπερδέψουμε μια για πάντα με δαύτους. Να ξεμπερδέψουμε με τη σαπίλα και τα παράσιτα της κοινωνίας, με αυτούς που καθημερινά μας πίνουν το αίμα, μας πνίγουν στα χρέη, στην ανεργία και στα προβλήματα.

Ηδη έχουμε αποφασίσει ως Εργατικό Κέντρο Ν. Λάρισας, την κήρυξη 24ωρης πανεργατικής απεργίας, όταν θα φέρουν στη Βουλή το Ν/Σ με τα βάρβαρα αντιλαϊκά μέτρα και το απεργοκτόνο Ν/Σ και καλούμε όλους τους εργαζόμενους και τα συνδικάτα να πάρουν άμεσα αποφάσεις συμμετοχής τους, οργώνοντας την επιτυχία της.

**Απαιτούμε και παλεύουμε για:**

* Άμεσα υπογραφή Εθνικής Γενικής Συλλογικής Σύμβασης και επαναφορά με νόμο στα 751 ευρώ για όσους αμείβονται με το βασικό μισθό, ως ελάχιστη βάση για αυξήσεις στον κατώτερο μισθό. Κατώτερο μεροκάματο 33,57 ευρώ.
* Να καταργηθεί με νόμο το αίσχος των μισθών πείνας, των 586 και 511 ευρώ και κανείς εργαζόμενος να μη αμείβεται κάτω από τα 751 ευρώ.
* Επαναφορά των κλαδικών συμβάσεων. Να καταργηθούν άμεσα όλοι οι αντεργατικοί νόμοι που τσακίζουν τις Συλλογικές Συμβάσεις. Καθολική ισχύς και υποχρεωτικότητα των Συλλογικών Συμβάσεων Εργασίας. Εφαρμογή της μετενέργειας μέχρι την υπογραφή νέας ΣΣΕ χωρίς κανένα χρονικό περιορισμό.
* Όχι στις αντεργατικές αλλαγές που αλυσοδένουν την λειτουργία των συνδικάτων, που εμποδίζουν την προκήρυξη απεργιών και την ανάπτυξη αγώνων των εργαζόμενων, τις εργατικές διεκδικήσεις.
* Αφορολόγητο ατομικό όριο 20.000 ευρώ, προσαυξανόμενο 5.000 ευρώ για κάθε παιδί. Κατάργηση του ΕΝΦΙΑ και όλων των χαρατσιών.
* Αποκλειστικά δημόσια δωρεάν υγεία, παιδεία για όλους, είτε είναι ασφαλισμένοι, είτε όχι.
* Επίδομα ανεργίας 600 ευρώ το μήνα σε όλους τους ανέργους χωρίς άλλες προϋποθέσεις πέραν της ανεργίας.
* Άμεση πληρωμή όλων των απλήρωτων εργαζόμενων, κανένας εργαζόμενος ανασφάλιστος.
* Απαγόρευση πλειστηριασμών για τα σπίτια των εργατικών – λαϊκών οικογενειών. Καμία διακοπή ρεύματος, νερού, θέρμανσης, σε όσους δεν έχουν να πληρώσουν γιατί έμειναν άνεργοι ή μειώθηκαν οι μισθοί και οι συντάξεις τους.
* Καμιά συμμετοχή στους ιμπεριαλιστικούς σχεδιασμούς και πολέμους. Καμία εμπλοκή στα σφαγεία του ΝΑΤΟ και της ΕΕ. Άμεση απεμπλοκή των ελληνικών ενόπλων δυνάμεων από όλες τις επιχειρήσεις, έξω από τα σύνορα.
* Να κλείσουν όλες οι ξένες στρατιωτικές εγκαταστάσεις. Έξω το ΝΑΤΟ από το Αιγαίο και τα Βαλκάνια.
* Όχι στις πολεμικές δαπάνες των Νατοϊκών πολεμικών σχεδιασμών. Διεκδικούμε δαπάνες για κάλυψη των αναγκών της εργατικής-λαϊκής οικογένειας.

**Ούτε πόντο πίσω δεν κάνουμε απ’ αυτά τα αιτήματα!** Δεν παραιτούμαστε από τις ανάγκες μας, δεν πρόκειται να βάλουμε πλάτη για να συνυπάρξουμε με τα καπιταλιστικά συμφέροντα, για να ξεπεραστεί η κρίση για λογαριασμό και σε όφελος της πλουτοκρατίας.

**Ξέρουμε τις δυσκολίες αυτού του αγώνα, όμως δεν πρόκειται να μειώσουμε τις απαιτήσεις μας στο όνομα μιας ανάπτυξης που θα χτιστεί πάνω στα συντρίμμια και στα αποκαΐδια των εργασιακών μας δικαιωμάτων.**

**Δεν πρόκειται να συμβιβαστούμε με πολιτικές που μοιράζουν τη φτώχεια και την ανεργία.**

Ο αγώνας αυτός είναι αγώνας για την επιβίωση, για μια καλύτερη ζωή και γι αυτόν ακριβώς το λόγο τον οργανώνουμε, τον σχεδιάζουμε μέχρι την ανατροπή της αντιλαϊκής πολιτικής, μέχρι την ανατροπή της εξουσίας του κεφαλαίου. Είναι αγώνας που θα τον πάμε μέχρι τέλους, μέχρι εκεί που θα πάρουν εκδίκηση τα όνειρά μας!

Άλλη επιλογή δεν έχουμε, άλλος δρόμος δεν υπάρχει!

**Ή με το καπιταλιστικό κέρδος ή με την ικανοποίηση των λαϊκών αναγκών! Τρίτος δρόμος, ενδιάμεσος, λίγο από εδώ και λίγο από εκεί, λίγο με το κεφάλαιο και λίγο με τους εργάτες, δεν υπάρχει!**

Τέρμα πια στις αυταπάτες ή με το κεφάλαιο ή με τους εργάτες!

***Συναδέλφισσες και συνάδελφοι, εργάτριες, εργάτες, εργαζόμενοι,***

Το είπαμε και θα το ξαναπούμε, γιατί είναι επίκαιρο και βαθειά αληθινό:

**Η κυβέρνηση ΣΥΡΙΖΑ- ΑΝΕΛ συνεχίζει με μεγαλύτερη ένταση τη βρώμικη δουλειά που άφησαν στη μέση οι προηγούμενες κυβερνήσεις της Νέας Δημοκρατίας και του ΠΑΣΟΚ.**

Με την απόλυτη στήριξη των άλλων αστικών κομμάτων, όπως της ΝΔ και του ΠΑΣΟΚ, ετοιμάζεται να δώσει ένα ακόμα σημαντικό πλήγμα στο εργατικό συνδικαλιστικό κίνημα, με το χτύπημα της οργάνωσης των εργατικών αγώνων, στη συλλογική πάλη και του δικαιώματος στην απεργία. Προσπαθεί να φυλάξει τα νώτα της, διότι γνωρίζει πως ότι η "δίκαιη ανάπτυξη" που προωθεί και υπερασπίζεται σημαίνει παραπέρα επίθεση στη ζωή της εργατικής-λαϊκής οικογένειας με επιπλέον κατάργηση δικαιωμάτων και κατακτήσεων.

Την ίδια στιγμή πρόκληση για τον εργαζόμενο λαό αποτελεί η επίσκεψη Τσίπρα στις ΗΠΑ, καθώς εμπλέκει τη χώρα σε νέους θανάσιμους ιμπεριαλιστικούς κινδύνους, φέρνοντας μέτρα «φωτιά» για το λαό. Η χώρα μας εμπλέκεται πιο ενεργά στα επικίνδυνα σχέδια ΗΠΑ - ΝΑΤΟ στην ευρύτερη περιοχή της Ανατολικής Μεσογείου και των Βαλκανίων.

Οι εργαζόμενοι υποχρεώνονται σε νέες σκληρές θυσίες για να εκπληρώνονται οι «συμβατικές υποχρεώσεις» της χώρας σε εξοπλιστικές δαπάνες. Ο εκσυγχρονισμός των «F-16», για τον οποίο θα δαπανηθούν 2,4 δισ. ευρώ, ομολογείται ότι υπηρετεί την αναβάθμιση της επιχειρησιακής ικανότητας του ΝΑΤΟ στην περιοχή. Στην ίδια κατεύθυνση κινούνται και οι δεσμεύσεις για αναβάθμιση της βάσης της Σούδας.

Η διάθεση του 2% του ΑΕΠ για εξοπλισμούς στην υπηρεσία του ΝΑΤΟ και οι νέες συμφωνίες δισ. ευρώ στην αμερικανική πολεμική βιομηχανία, με αιχμή την αναβάθμιση του στόλου των F16, προστίθενται πάνω στα 3 δις ευρώ που πηγαίνουν κάθε χρόνο σε νατοϊκούς εξοπλισμούς, ασκήσεις και αποστολές την ίδια στιγμή που πετσοκόβονται κονδύλια σε σχολεία, νοσοκομεία, συντάξεις, κοινωνικά επιδόματα.

**Είναι έγκλημα** για την υγεία του λαού μας να κλείνουν κλινικές, να καταρρέουν νοσοκομεία και κέντρα υγείας από την υποχρηματοδότηση και την έλλειψη προσωπικού, να πεθαίνουν παιδιά και ενήλικες που θα μπορούσαν να ζήσουν!

**Είναι έγκλημα** για τη μόρφωση των παιδιών μας τα χιλιάδες κενά στα σχολεία σε δασκάλους και καθηγητές.

**Είναι έγκλημα** οι απολύσεις, η απλήρωτη δουλειά που παίρνουν πλέον μαζικές διαστάσεις.

Είναι προκλητικοί!!!

**Να ποιοι κερδίζουν από τα νέα μέτρα και τα προαπαιτούμενα.**

**Οι βιομήχανοι, οι εφοπλιστές, οι τραπεζίτες! Αυτοί τρίβουν τα χέρια τους!**

**Ισοπεδώνουν ένα λαό για τα κέρδη της καπιταλιστικής μεγαλοεργοδοσίας!**

**Αυτό εννοούν, όταν μιλάνε για ανάπτυξη, λίγες η**μέρες μετά το συνέδριο που οργάνωσαν η κυβέρνηση ΣΥΡΙΖΑ-ΑΝΕΛ με την Περιφέρεια Θεσσαλίας, για τον εξωραϊσμό της αντιλαϊκής πολιτικής και την εξαπάτηση των εργαζομένων ότι η καπιταλιστική ανάπτυξη θα λύσει τα εργατικά-λαικά προβλήματα, στην πράξη έρχονται νέα αντιλαϊκά μέτρα, με την επιστροφή των τεχνικών κλιμακίων της Ευρωζώνης και του ΔΝΤ, αλλά και το προσχέδιο του κρατικού προϋπολογισμού.

Έχουν κάνει «θεό» το καπιταλιστικό σύστημα και καμώνονται πως είναι η σωτηρία του λαού. Μόνο που αυτό το σύστημα δεν θα ανοίξει σχολεία, νοσοκομεία, δεν θα αντιμετωπίσει την ανεργία, δεν θα πάρει πίσω τα αβάσταχτα χαράτσια και τους φόρους, δεν θα μειώσει τα χρόνια δουλειάς, ούτε θα φέρει πίσω τις τεράστιες απώλειες σε μισθούς και δικαιώματα.

**Σε αυτόν το δρόμο, όπου το μόνο κριτήριο είναι το καπιταλιστικό κέρδος, ακόμα και τα σκουπίδια μετατρέπονται σε χρυσάφι για τους επιχειρηματίες, αλλά η ανθρώπινη ζωή γίνεται σκουπίδι… μπροστά στο καπιταλιστικό κέρδος.**

Φτάνει πια να ματώνουμε για τα αφεντικά! Η οργή μας πλέον δεν μπορεί να κρυφτεί στα φτωχόσπιτά μας, δεν μπορεί να κρυφτεί στους τόπους δουλειάς, μέσα στα νοσοκομεία και τα εργοστάσια που μας σακατεύουν!

Πρέπει να μετατραπεί σε οργανωμένο αγώνα μέσα από τα ταξικά συνδικάτα.

**Συναδέλφισσες και συνάδελφοι,**

Στον καπιταλιστικό δρόμο, στο βωμό του κέρδους θυσιάζονται χιλιάδες **πρόσφυγες και παιδιά** που πνίγονται καθημερινά προσπαθώντας να ξεφύγουν από τα πυρά των πολεμοκάπηλων, των ιμπεριαλιστών.

**Δεν σταματάμε να μετράμε ναυάγια, δεν σταματάμε να μετράμε νεκρούς, λες και δεν μιλάμε για ανθρώπους!**

Αυτό δεν είναι η ντροπή του «πολιτισμού και της κοινωνίας μας», όπως προσπαθούν να το παρουσιάσουν οι θύτες και τα παπαγαλάκια τους. Είναι το αίσχος, είναι τα εγκλήματα των καπιταλιστών, του ΝΑΤΟ και της Ευρωπαϊκής Ένωσης. Αυτών που σκοτώνουν τους λαούς για το φυσικό αέριο, το πετρέλαιο, τους δρόμους της αγοράς και της γεωπολιτικής κυριαρχίας. Αυτών που αφού πρώτα βομβαρδίσουν και ισοπεδώσουν τα σπίτια των προσφύγων, μετά θα τους πάρουν ως φτηνό τζάμπα εργατικό δυναμικό στις αναπτυγμένες καπιταλιστικές χώρες του ΝΑΤΟ και της ΕΕ. Αυτοί είναι οι καπιταλιστές και το σύστημα τους!

**Οι πρωτοβουλίες που πήρε το ΠΑΜΕ και το ΕΚΝΛ, σε αυτές εντάσσεται και η σημερινή μας συγκέντρωση, το προηγούμενο διάστημα με παραστάσεις σε ΟΑΕΔ για μέτρα προστασίας των ανέργων, σε νοσοκομεία για τα προβλήματα υγείας, σε ΕΠΑΛ και ΟΑΕΔ για τους εργαζόμενους σπουδαστές), βρίσκουν απήχηση στους εργαζόμενους.**

Σε μια περίοδο που καλλιεργείται η μοιρολατρία, ο συμβιβασμός και η ηττοπάθεια. Πρέπει να ξεχάσουμε «το δε γίνεται τίποτα», κάθε μέρα γίνεται εις’ βάρος μας επειδή εμείς είμαστε απόντες. Δεν πέρασαν αυτά τα μέτρα επειδή κάναμε πολλές απεργίες αλλά γιατί δεν κάναμε. Δεν γλίτωσαν το 1 η 2 μεροκάματα όσοι δεν έκαναν απεργία, χάθηκαν 4 μισθοί με αυτή την λογική.

**Αυτές οι πρωτοβουλίες φαίνεται πως εκτός από την κυβέρνηση, την εργοδοσία,  ενόχλησαν τις ηγεσίες του παλιού και νέου κυβερνητικού συνδικαλισμού.**

Για μια ακόμα φορά, οι ηγεσίες σε ΓΣΕΕ και ΑΔΕΔΥ έχουν τη συνηθισμένη τακτική. Καλλιέργεια μοιρολατρίας, ηττοπάθειας, υπονόμευση των αγώνων. Κάνουν μόνο παράπονα ότι δεν τους καλεί η κυβέρνηση σε διάλογο. Όλα τα αντεργατικά μέτρα με διάλογο τα προετοίμασαν και κοίμισαν την εργατική τάξη. Εμείς κάνουμε συζήτηση με τους εργαζόμενους για το πώς θα οργανώσουμε τον αγώνα μας για να διεκδικήσουμε όσα δικαιώματα μας αφαίρεσαν και για να ικανοποιήσουμε όλες τις σύγχρονες ανάγκες μας και όχι με τις κυβερνήσεις και την εργοδοσία για το πόσα θα χάσουμε.

Αυτές οι ξεπουλημένες πλειοψηφίες που ελέγχουν την ΓΣΕΕ, την ΑΔΕΔΥ και άλλες σημαντικές συνδικαλιστικές οργανώσεις, έχουν τεράστιες ευθύνες γιατί συνέβαλαν στον εγκλωβισμό, στην καθυστέρηση, στις αυταπάτες. **Αυτά δεν παραγράφονται!**

Ήρθε προ πολλού η ώρα για να ξεμπερδεύουν οι εργαζόμενοι με αυτές τις ξεπουλημένες ηγεσίες (ΠΑΣΚΕ, ΔΑΚΕ, ΣΥΡΙΖΑ) στο συνδικαλιστικό κίνημα. Να πάρουν την κατάσταση στα χέρια τους. Να μην ανεχτούν άλλο στα σωματεία να κάνουν κουμάντο η εργοδοσία και η κυβέρνηση!

**Συναδέλφισσες και συνάδελφοι,**

Η σημερινή μας, είναι μια ακόμα μάχη, μέσα στο συνολικό σχεδιασμό της ασταμάτητης πάλης μας απέναντι στην εργοδοσία και την κυβέρνηση τους, και ταυτόχρονα σαφής προειδοποίηση ότι θα μας βρίσκουν κάθε μέρα μπροστά τους!

Αυτό το κίνημα φοβούνται που διεκδικεί όχι μόνο τα ψίχουλα αλλά και την εξουσία τους. Εάν δεν μας φοβούνταν δεν θα άλλαζαν έξι κυβερνήσεις σε έξι χρόνια. Πρέπει να τους φοβίσουμε περισσότερο. Έχουμε την δύναμη.

Από αυτό το φόβο τώρα ψάχνουν τη συναίνεση, ψάχνουν συνενόχους. Θέλουνε συναίνεση να φτάσουμε στον πάτο, οργάνωση παντού να ρθούν τα πάνω κάτω. Αυτή θα είναι η απάντηση μας.

Οργανώνουμε την αγωνιστική ταξική μαχητική απάντηση.

Οργάνωση σε κάθε κλάδο, σε κάθε γειτονιά ενάντια στους πλειστηριασμούς. Κανένα κοράκι να μην τολμήσει να εμφανιστεί στις λαϊκές γειτονιές.

**Η σημερινή συγκέντρωση πρέπει να έχει και συνέχεια.** Συνεχίζουμε, κλιμακώνουμε με 24ωρη πανεργατική απεργία, όταν φέρουν τα νέα μέτρα για ψήφιση στη Βουλή, με δουλειά οργάνωσης και κινητοποίησης σε κάθε κλάδο, σε κάθε σωματείο, σε κάθε τόπο δουλειάς. **Με τα αιτήματά μας, τους στόχους και την κατεύθυνση της πάλης.**

**Υπάρχει διέξοδος. Να βαδίσουμε στο δρόμο της κοινωνικής συμμαχίας. Αυτός είναι ο δρόμος ώστε να αλλάξουμε το σημερινό αρνητικό συσχετισμό. Να αποτινάξουμε από πάνω μας τις αλυσίδες της εκμετάλλευσης. Να έχουμε ανάπτυξη που μοναδικό κριτήριο θα έχει την ικανοποίηση των σύγχρονων λαϊκών αναγκών.**

**Συνεχίζουμε! *όλοι στους δρόμους, όλοι στον αγώνα!***